Diari Oficial de la Generalitat Valenciana


Sumari del DOGV 4408, del 30-12-2002 (2002/14703)

ORDE de 17 de desembre de 2002, de la Conselleria de Benestar Social, per la qual es regulen i es convoquen ajudes dirigides al sosteniment dels distints programes i servicis especialitzats d'intervenció i atenció a famílies, menors i adopció, per a l'exercici corresponent a l'any 2003.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4408

Data del DOGV
:   30-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14447


Data del document
:   17-12-2002

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * delinqüència juvenil
    * ajuda social
    * família
    * adopció
    * ajuda pública
    * suport econòmic
    * jurisdicció de menors
    * servei social
    * reinserció social

ORDE de 17 de desembre de 2002, de la Conselleria de Benestar Social, per la qual es regulen i es convoquen ajudes dirigides al sosteniment dels distints programes i servicis especialitzats d'intervenció i atenció a famílies, menors i adopció, per a l'exercici corresponent a l'any 2003. [2002/14120]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'Àmbit de la Comunitat Valenciana, inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
En el marc d'esta Llei, la Generalitat Valenciana té entre els seus objectius garantir l'atenció integral de la família i dels elements humans que la componen, en especial dels menors en situació de risc i desemparament, atenent-hi a tots els problemes que puguen incidir en el seu benestar, prevenint o esmenant-los. Les entitats locals hauran d'assumir l'atenció de les necessitats bàsiques i la programació de totes aquelles activitats que desenrotllen en el seu àmbit dirigides a l'atenció i a la prevenció de situacions de risc i intervenció familiar. Correspon a les entitats privades d'integració familiar degudament habilitades la realització d'activitats de suport, guarda i mediació en col·laboració amb les entitats públiques competents.
  
De forma concreta, a la Conselleria de Benestar Social li correspon fomentar les actuacions tendents a la protecció i promoció de l'organització familiar, com a nucli natural i fonamental que és de la societat, amb l'objectiu social d'afavorir el desenrotllament harmònic de tots els seus membres; les actuacions tendents a l'adopció de mesures preventives i protectores que garantisquen l'assistència dels menors en situació de risc i desemparament, així com l'execució de les mesures judicials que puguen imposar-se a menors, i les actuacions tendents al desenrotllament dels programes per a la promoció de l'adopció internacional.
  
Estes competències evidencien la necessitat, cada vegada major, de fomentar aquells recursos en el sector de la família i de la infància, que permeten la implantació de programes i servicis, així com equips interdisciplinars, de contingut tècnic i professional especialitzat, que recolzen la tasca dels equips municipals de servicis socials, conformant un model d'atenció a la família entorn a tres nivells. Un nivell d'atenció primària que és realitzat pels servicis socials generals amb funcions d'informació, assessorament, diagnòstic i intervenció amb els recursos propis de suport familiar; un segon nivell d'atenció secundària desenrotllat per equips específics i especialitzats d'àmbit local i comarcal on se situen els servicis especialitzats d'atenció a la família i infància (SEAFI), i un tercer nivell que requerirà una intervenció puntual amb una major dedicació i especialització.
  
En este exercici es fomentarà el desenrotllament dels servicis especialitzats d'atenció a la família i infància (SEAFI) i per tant la creació dels equips que els gestionen, en municipis o mancomunitats, amb el propòsit d'ampliar en futurs exercicis la xàrcia secundària d'atenció a la família i infància en tota la Comunitat Valenciana.
  
Estos equips desenrotllaran una labor distinta però complementària i coordinada amb l'equip municipal de servicis socials generals, considerant a la família des d'una perspectiva integral, realitzant accions d'intervenció amb famílies en situació de risc, orientació familiar, mediació familiar, suport a famílies monoparentals i famílies en el si de la qual es produïsca violència, intervenció amb famílies amb menors en situació de risc i amb menors en situació de guarda i/o tutela administrativa, i suport a programes d'adopció de menors.
  
El Pla Integral de la Família i Infància de la Comunitat Valenciana (2002-2005) arreplega esta necessitat establint com un objectiu dins de l'eix de «Família i estructura de la vida familiar?, proporcionar servicis integrats en l'atenció a les famílies, especialment a les més vulnerables, així com atenció específica a les situacions de desprotecció i maltractament infantil.
  
Tot això, sense perjuí que es recolzen altres programes específics, desenrotllats per entitats sense fi de lucre, destinats a recolzar determinades circumstàncies familiars, tals com les escoles de pares, formació per a famílies en circumstàncies determinades, suport temporal a famílies, programes de voluntariat, etc.
  
Per això i a través d'esta orde es convoquen ajudes i subvencions destinades a l'atenció integral de la família, de la infància en situació de risc, desemparament i inadaptació social, així com programes específics per a determinades circumstàncies familiars i aquells que afavorisquen i que milloren el desenrotllament de les adopcions.
  
En virtut d'això i en ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre del 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat pel Decret 212/2001, de 18 de desembre, del Govern Valencià.
  
ORDENE
  
Títol I
  
Ajudes i subvencions
  
Article 1. Objecte
  
És objecte d'esta orde, regular i convocar ajudes per a l'any 2003, dirigides al sosteniment dels programes i servicis especialitzats d'intervenció i atenció a famílies, menors i adopció, que a continuació es relacionen:
  
a) Servicis Especialitzats d'Atenció a la Família i Infància (SEAFI) gestionats per municipis o mancomunitats (Capítol I).
  
b) Programes i servicis d'orientació i mediació familiar gestionats per entitats privades sense ànim de lucre (Capítol II).
  
c) Programes i servicis d'atenció especialitzada d'intervenció amb famílies en conflicte i amb menors en situació de desprotecció, gestionats per entitats privades sense ànim de lucre (Capítol III).
  
d) Servicis d'acolliment de menors en família educadora i programes de foment del recurs de famílies educadores, gestionats per entitats privades sense ànim de lucre (Capítol IV).
  
e) Programes i servicis per a la promoció de l'adopció gestionats per entitats de mediació d'adopció internacional (Capítol V).
  
f) Programes i servicis d'atenció a menors i jóvens amb mesures judicials al medi obert gestionats per entitats locals i entitats privades sense ànim de lucre (Capítol VI).
  
Article 2. Tipologia de les ajudes
  
Estes ajudes seran de dos tipus:
  
a) Ajudes per al pagament dels salaris i Seguretat Social dels professionals que depenen directament de l'entitat sol·licitant, intervenen en els distints programes i servicis prevists en l'àmbit de la present Orde.
  
b) Ajudes per a gastos de manteniment que impliquen estos programes i servicis.
  
Article 3. Requisits generals de les entitats sol·licitants
  
Per a percebre estes ajudes les entitats i cooperatives hauran d'estar inscrites en el Registre General dels Titulars d'Activitats, de Serveis i Centres d'Acció Social de la Comunitat Valenciana, o bé sol·licitar-ho abans que s'efectue la resolució respecte a la sol·licitud de l'ajuda i la citada inscripció es produïsca prèviament a la seua concessió. No obstant això, en este últim cas, la direcció territorial de Benestar Social informarà, en la plantilla tècnica d'estudi, si els fins d'actuació de l'entitat sol·licitant s'adeqüen a l'àmbit de la subvenció sol·licitada. La falta d'adequació suposarà la denegació de l'ajuda sol·licitada. Les corporacions locals s'entenen registrades d'ofici.
  
Article 4. Prioritats
  
1. Tindran amb caràcter general, prioritat per a la concessió de les ajudes respecte a altres programes els següents:
  
a) Els municipis i mancomunitats amb nombre més gran de població.
  
b) Les mancomunitats de servicis socials respecte als municipis que les integren, quan la naturalesa i característiques del programa permeten que siga atés per la mancomunitat i esta es comprometa a desenrotllar-lo atenent als municipis que la componen.
  
c) Els que desenrotllen servicis especialitzats d'atenció a la família i infància (SEAFI), tal com es definixen en esta orde.
  
d) Els subvencionats en exercicis anteriors, que es considere convenient la seua continuïtat pel seu interés social.
  
e) Aquells municipis i mancomunitats que proposen una aportació econòmica pròpia superior al percentatge establit en l'article 20 d'esta orde.
  
f) La col·laboració de l'entitat amb la Generalitat Valenciana en el camp de la promoció i inserció social, amb especial referència a l'acció social especialitzada orientada a la família, menor i adopció.
  
g) Les necessitats objectives del municipi, originades per la seua problemàtica social.
  
2. No obstant això, no tindran caràcter prioritari els programes enumerats en el punt u d'este article, quan la seua realització ja estiga prou coberta per altres entitats, a un nivell local, provincial o comunitari.
  
Article 5. Exclusions
  
Queden expressament exclosos de les ajudes previstes en esta orde els conceptes següents:
  
a) Els programes que no responguen específicament a les característiques expressades en esta orde.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes per als quals existisca una altra orde d'ajudes específica destinada a ells mateixos, o bé que ja siguen subvencionats, en tot o en part i per al mateix objecte, per la Conselleria de Benestar Social.
  
d) Els corresponents a altres exercicis econòmics.
  
e) Les quotes a associacions o federacions.
  
Capítol I
  
Servicis especialitzats d'atenció a la família i infància
  
Article 6. Objecte
  
L'objecte d'estos servicis és la intervenció social especialitzada de caràcter integral, en nuclis familiars que es troben en situació de dificultat social o risc, hi haja o no menors en situació de risc i/o desemparament.
  
Els projectes hauran de considerar l'atenció a la família d'una manera integral, desenrotllant l'equip professional que preste el servici una labor distinta, però complementària i coordinada amb l'equip municipal de servicis socials generals o d'atenció primària, per mitjà de les següents accions i programes:
  
a) Intervenció amb famílies en situació de risc.
  
b) Orientació i mediació familiar.
  
c) Suport a famílies monoparentals.
  
d) Suport a famílies al si del qual es produïsca violència.
  
e) Intervenció amb famílies amb menors en situació de risc i amb menors en situació de guarda i/o tutela administrativa.
  
f) Suport i seguiment de famílies adoptives o amb menors en acolliment preadoptiu.
  
En el desenrotllament de qualsevol d'estes intervencions, es prioritzarà l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
La composició de l'equip estarà formada per tècnics superiors, que hauran de ser psicòlegs, pedagogs o psicopedagogs, i/o per tècnics mitjans, que hauran de ser educadors socials o assistents socials o diplomats universitaris en treball social. Excepcionalment el requisit de titulació no s'exigirà respecte al personal que estiga prestant les seues funcions amb caràcter previ a la sol·licitud de l'ajuda.
  
Este personal conformarà un equip específic distint que l'equip municipal de servicis socials d'atenció primària, que mantindrà les seues funcions en l'àrea d'intervenció de família i infància, funcions d'informació, assessorament tècnic, primer diagnòstic i intervenció immediata conforme al que establix la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'Àmbit de la Comunitat Valenciana.
  
Article 7. Sol·licitants
  
1. Podran sol·licitar les ajudes regulades en este capítol els municipis, les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i que no tinguen caràcter mercantil o industrial, i les mancomunitats, qualsevol que siga la seua població, que sol·liciten un projecte integral en, com a mínim, quatre de les accions descrites en l'article anterior, conformant este equip el denominat SEAFI.
  
2. Amb caràcter excepcional, fins a la configuració plena de la xàrcia de SEAFI, podran sol·licitar estes ajudes les entitats locals i les entitats de dret públic amb personalitat jurídica pròpia que en depenen i sempre que hagen sigut creades per a intervindre en el camp de l'acció social i que no tinguen caràcter mercantil o industrial, que no reunint els requisits de l'anterior punt, hagen sigut finançades per al desenrotllament de programes d'intervenció familiar en l'exercici 2002, i només per a eixos mateixos programes.
  
Capítol II
  
Programes i servicis d'orientació i mediació familiar
  
Article 8. Objecte
  
L'objecte d'estos programes i servicis és atendre les problemàtiques relacionades amb els processos de conflictivitat familiar, situacions familiars amb menors en situació de risc i/o desemparament, situacions que impliquen un risc de ruptura de la família, o situacions en què la parella haja decidit separar-se, en este cas es possibilita recórrer a la mediació familiar.
  
El programa s'instrumentarà a través de la creació de servicis d'orientació i/o mediació familiar.
  
L'orientació psicosocial es referirà tant a les crisis conjugals com als conflictes intergeneracionals, a fi de previndre situacions de risc que desemboquen en un deterioració de la convivència familiar.
  
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
  
En el desenrotllament de qualsevol d'estes intervencions, es prioritzarà l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
Article 9. Sol·licitants
  
Podran sol·licitar les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Serveis i Centres d'Acció Social de la Comunitat Valenciana.
  
Capítol III
  
Programes i servicis d'atenció especialitzada
  
d'intervenció amb famílies en conflicte
  
i amb menors en situació de desprotecció
  
Article 10. Objecte
  
L'objecte d'estos servicis i programes és atendre el desenrotllament d'actuacions d'atenció social especialitzada a la família en situació d'estrés, necessitat de suport temporal, i de formació, que tinguen o no menors al seu càrrec, així com actuacions especialitzades en l'àrea de protecció de menors.
  
Article 11. Sol·licitants
  
Podran sol·licitar les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Serveis i Centres d'Acció Social de la Comunitat Valenciana.
  
Capítol IV
  
Servicis d'acolliment de menors en família educadora
  
 i programes de foment del recurs de Famílies Educadores
  
Article 12. Objecte
  
1. L'objecte dels servicis d'acolliment de menors en família educadora és la planificació, seguiment i suport tècnic d'acolliments simples i permanents en famílies educadores, especialitzades o no, així com l'avaluació psicosocial dels sol·licitants per a la inscripció en el Registre de Famílies Educadores.
  
2. L'objecte dels programes de foment del recurs de Famílies Educadores és la sensibilització i difusió del recurs per a la captació de famílies educadores, així com el suport posterior a estes per mitjà d'accions d'impuls de l'associacionisme, l'autoajuda, l'assessorament i la defensa dels seus interessos.
  
Article 13. Sol·licitants
  
Podran sol·licitar les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Serveis i Centres d'Acció Social de la Comunitat Valenciana.
  
Capítol V
  
Programes i servicis per a la promoció de l'adopció
  
Article 14. Objecte
  
L'objecte d'estes ajudes és la promoció dels programes desenrotllats per les entitats de mediació d'adopció internacional, a fi d'abaratir els costos de tramitació suportats per les famílies sol·licitants d'adopció internacional de la Comunitat Valenciana.
  
Article 15. Sol·licitants
  
Podran sol·licitar les ajudes regulades en este capítol, les entitats de mediació d'adopció internacional que estiguen degudament acreditades en la Comunitat Valenciana, segons la normativa autonòmica, estatal i internacional vigent.
  
Article 16. Prioritats
  
Tindran caràcter prioritari per a la concessió de les ajudes regulades en este capítol els programes de formació per a les famílies sol·licitants d'adopció i els de seguiment de les adopcions constituïdes.
  
Capítol VI
  
Programes i servicis d'atenció a menors
  
 i jóvens amb mesures judicials al medi obert
  
Article 17. Objecte
  
L'objecte de la convocatòria d'este capítol és el desenrotllament i l'execució dels programes d'intervenció i reinserció social amb menors i jóvens subjectes a mesura judicial de medi obert, en aplicació de la Llei Orgànica 5/2000, de 12 de gener, reguladora de la responsabilitat penal dels menors.
  
Article 18. Sol·licitants
  
Podran sol·licitar les ajudes regulades en este capítol els municipis, les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i que no tinguen caràcter mercantil o industrial, les mancomunitats, i les institucions privades i cooperatives sense ànim de lucre inscrites en el Registre General dels Titulars d'Activitats, de Serveis i Centres d'Acció Social de la Comunitat Valenciana.
  
Capítol VII
  
Import d'estes ajudes
  
Article 19. Criteris generals en la determinació de la quantia
  
La quantia que s'assignarà a cada servici o programa previst en la present orde, atendrà als següents factors:
  
1. Referit a gastos de personal, s'observaran com a criteris per a determinar la quantia:
  
a) La retribució salarial del personal que ha de desenrotllar el servici o programa, i que estiga en situació regular de contractació, inclosos els gastos de Seguretat Social, en els seus diferents règims i qualsevol altre concepte que siga inclós en la nòmina per l'entitat. A este efecte s'establixen en l'annex I els imports salarials màxims que poden subvencionar-se.
  
En cap cas no pertocarà la subvenció per un import major que aquell que l'entitat paga al treballador.
  
La subvenció que s'atorgue per este concepte, no dependrà de la titulació de qui ocupa el lloc, sinó de la que fóra necessària per a ocupar-lo.
  
b) El plus de coordinació, entenent per tal el que pot aplicar-se per als treballadors responsables dels programes, independentment de la seua titulació. El citat plus només s'aplicarà quan la dificultat d'aplicació del programa així ho justifique.
  
2. Referit a gastos de manteniment, s'observaran com a criteris per a identificar el gasto i la seua quantificació:
  
a) Podran subvencionar-se aquells gastos que calga per a la realització del programa respecte al qual se sol·licita la subvenció, com a gastos de local, telèfon, desplaçaments i altres, excloent-ne els gastos propis del personal.
  
b) El personal voluntari que presta els seus servicis per a l'entitat, podrà ser rescabalat del gasto efectuat. En este supòsit hauran de ser presentats per les entitats privades i cooperatives, per a la justificació de les ajudes concedides, els rebuts acreditatius del gasto, en els quals faran constar el nom i cognoms del voluntari, DNI o NIF, la seua firma i nom del centre o entitat.
  
c) La prestació continuada de servicis per un professional, encara quan esta no cobrisca tot el període subvencionat. En este cas, i a l'efecte de la seua justificació, les entitats privades i cooperatives hauran d'aportar la factura del professional (adreça, categoria professional, etc.), la qual haurà de reunir els requisits que exigix la legislació vigent en la matèria.
  
d) Els servicis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, encara que es realitzen en el mateix local de l'entitat objecte de la subvenció.
  
e) Altres gastos que puguen incrementar la subvenció:
  
e.1) Assegurances.
  
e.2) Tributs. S'exclouen d'este concepte les sancions a què hi haja hagut lloc per incompliments fiscals i les quantitats corresponents a l'impost del valor afegit, en cas d'estar exempt del pagament d'este.
  
e.3) Els gastos en concepte de desplaçaments de l'equip que desenrotlle el programa, que només s'observaran per a aquelles entitats públiques i privades l'àmbit territorial d'actuació de les quals siga superior al municipal. No obstant això, si estos s'inclogueren en la nòmina, podran incloure's com a gastos de personal.
  
3. Imports màxims:
  
Només se subvencionaran els gastos realment previstos i adequats al programa. En la proposta tècnica de la direcció territorial podran determinar-se, si és procedent, quins gastos per als quals se sol·licita subvenció no són adequats a fi d'esta.
  
En el cas que se sol·licite la subvenció de programes que incloguen gastos per conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà, en la sol·licitud, quin percentatge dedica al programa per al qual sol·licita la subvenció. El mencionat percentatge podrà ser utilitzat en la justificació que s'efectuarà respecte a la subvenció concedida, si és procedent.
  
4. Agrupació de conceptes:
  
Si estiguera justificat per les característiques del programa i hi ha proposta en este sentit de la comissió de valoració, l'òrgan competent per a resoldre podrà concedir la subvenció unificant els conceptes de personal i manteniment.
  
Article 20. Criteris específics per als Servicis Especialitzats d'Atenció a Família i Infància (SEAFI) i per als Programes i Servicis d'Atenció a Menors i Jóvens amb Mesures Judicials al Medi Obert gestionats per entitats locals.
  
a) Per als Serveis Especialitzats d'Atenció a Família i Infància (SEAFI), l'import subvencionat per la Conselleria de Benestar Social correspondrà a un 65% del cost total a justificar, estant l'entitat obligada a atendre la resta fins a completar-ne el 100%.
  
b) Per als programes i servicis d'Atenció a Menors i Jóvens amb Mesures Judicials al Medi Obert respecte a la subvenció en concepte de manteniment s'hi seguirà el que disposa l'apartat a) d'este article; mentres que en concepte de personal, podrà subvencionar-se fins a el 100% del seu cost.
  
No obstant això, la ratio de personal per als programes d'atenció a menors i jovençans amb mesures judicials al medi obert, serà d'un titulat mitjà o un diplomat, per cada quinze menors que atenga l'equip que execute la mesura, independentment que s'hi tracte d'entitats locals o sense fi de lucre.
  
Article 21. Criteris específics per als programes i servicis per a la Promoció de l'Adopció.
  
Seran criteris prioritaris per a determinar l'import de l'ajuda:
  
a) Nombre d'expedients de la Comunitat Valenciana, que han sigut donats d'alta per l'entitat en l'exercici anterior.
  
b) Nombre d'informes de seguiment de les adopcions constituïdes, realitzats per l'entitat en l'exercici anterior.
  
c) L'avaluació favorable de les memòries econòmiques i d'activitats, realitzada per la Comissió de Valoració de les Ajudes.
  
Títol II
  
Procediment
  
Capítol I
  
Iniciació del procediment
  
Article 22. Iniciació
  
L'inici i la tramitació del procediment s'ajustarà al que establix la present orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 23. Sol·licitud
  
1. Les sol·licituds d'ajuda de la present convocatòria es presentaran en triple versió, segons model/s que figura en annex II (SEAFI), annex III (programes desenrotllats per entitats privades), annex IV (programes desenrotllats per entitats mediadores en adopció internacional) i annex V (programes de mesures judicials), degudament formalitzada i subscrita per qui detente la representació legal de l'entitat titular del programa o servici objecte de l'ajuda. Per als programes de menors que se sol·liciten en el model annex III (programes especialitzats de Família i Infància), es presentarà una sol·licitud per programa.
  
Els mencionats models inclouen la «fitxa de manteniment de tercers?, que servirà per a acreditar la titularitat del compte a través del qual el beneficiari desitja percebre l'ajuda.
  
2. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en les pàgines WEB de la Generalitat Valenciana.
  
Article 24. Documentació
  
1. La documentació que cal presentar amb la sol·licitud serà la següent:
  
a) Còpia del CIF de l'entitat.
  
b) Memòria del programa desenrotllat en l'exercici anterior, o ofici indicant que no es va realitzar cap programa de la tipologia sol·licitada. No obstant això, si l'entitat ja va tindre subvencionat el programa sol·licitat en l'exercici de 2002, a l'empara de l'Orde de 26 de novembre del 2001 publicada en el DOGV 4.146, la memòria serà la prevista en la citada Orde, i el termini per a presentar-la finalitzarà el 31 de gener del 2003.
  
c) A les entitats de mediació d'adopció internacional, haurà d'adjuntar-se, a més, una relació descriptiva, si és procedent, dels expedients tramitats en l'exercici anterior, així com dels informes de seguiment.
  
d) Les condicions establides com a prioritat en l'article 4 d'esta orde, s'acreditaran del següent mode:
  
La població dels municipis i mancomunitats es reflectiran en la sol·licitud.
  
El compromís de la mancomunitat referit a atendre el programa per als distints municipis que la componen, si és procedent, es reflectirà per mitjà d'ofici del president o representant legal de la mancomunitat.
  
La major aportació econòmica dels municipis i mancomunitats, respecte al percentatge general establit en l'Orde d'ajudes, es reflectirà en la mateixa sol·licitud de l'ajuda, en l'apartat destinat a este fi. La problemàtica social per la qual se sol·licita l'ajuda haurà de reflectir-se en la memòria del programa respecte al qual es demana subvenció.
  
2. La documentació presentada serà original, o còpia legalitzada per notari, confrontada o compulsada.
  
Article 25. Lloc de presentació
  
1. Les sol·licituds d'ajuda a l'empara de la present orde, es presentaran, junt amb la documentació requerida, en el registre de la direcció territorial de la Conselleria de Benestar Social de la província on es desenrotlle el programa per al qual se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals incloga més d'una província.
  
2. Tot això sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 26. Terminis de presentació
  
El termini per a presentar estes ajudes serà de trenta dies naturals, comptadors a partir del dia següent de la publicació de la present Orde en el Diari Oficial de la Generalitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
  
Article 27. Esmena de la sol·licitud
  
1. Rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o adjunte els documents preceptius, amb indicació que si així no ho fera, se li tindrà per desistit en la seua petició, amb resolució prèvia d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això de conformitat amb el que preveu l'article 71 de la referida norma.
  
Esta resolució serà dictada per delegació, pel director o la directora territorial de la Conselleria de Benestar Social. En adoptar-se per delegació indicarà expressament esta circumstància i es considerarà dictada per l'òrgan delegant i esgotarà la via administrativa.
  
En la seua contra es podrà interposar directament recurs davant de l'orde jurisdiccional contenciós administratiu en la forma, els termini i les condicions que determina la llei reguladora de la dita jurisdicció.
  
No obstant això, prèviament es podrà interposar, potestativament, i segons escaiga, recurs de reposició segons a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Capítol II
  
Ordenació i instrucció del procediment
  
Article 28. Ordenació i instrucció
  
Rebudes les sol·licituds, la secció corresponent segons el tipus de programa sol·licitat, Secció de Família i Adopcions i Secció del Menor de les direccions territorials de Benestar Social, i aquella de les dos que determine el director o directora territorial en els expedients de servicis especialitzats d'atenció a la família i infància, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la sol·licitud.
  
Quan la subvenció sol·licitada corresponga a un àmbit superior a una província, la instrucció de l'expedient correspondrà a la direcció territorial on tinga ubicada la seua seu l'entitat.
  
En esta fase, a la vista de la documentació existent en l'expedient i de les obligacions que s'adquirisquen per la concessió de l'ajuda, es podran demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
  
Article 29. Estudi de l'expedient
  
Complet l'expedient, la secció corresponent procedirà, atenent a la tipologia del programa, i conjuntament per ambdós seccions en els expedients de servicis especialitzats d'atenció a la família i infància, a elaborar les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de la Família, Menor i Adopcions, i que es remetran al costat de l'expedient a esta Direcció General.
  
Capítol III
  
Finalització del procediment
  
Article 30. Proposta
  
Rebut l'expedient en la Direcció General de la Família, Menor i Adopcions al costat de la plantilla tècnica, serà valorat per la Comissió de Valoració que es constituirà a este efecte i que n'elevarà proposta de resolució al director general de la Família, Menor i Adopcions.
  
Article 31. Comissió de valoració
  
1. La Comissió de valoració estarà composta per la cap d'Àrea de la Direcció General de la Família, Menor i Adopcions, que actuarà com a presidenta, i els caps de servei de la Direcció General, un dels quals actuarà com a secretari.
  
2. La mencionada Comissió elaborarà les propostes de concessió o denegació de les ajudes que seran elevades al director general perquè resolga com estime procedent.
  
3. A la citada Comissió de Valoració podran convocar-se els tècnics de les direccions territorials i/o de la Direcció General que s'estimen procedents.
  
Article 32. Resolució
  
1. D'acord amb el que disposa la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer del 2001), modificada per Resolució de 16 de febrer del 2001 (DOGV núm. 3.944, de 21 de febrer del 2001) i per Resolució de 14 de maig del 2002 (DOGV núm. 4.252, de 20 de maig del 2002), la resolució de les sol·licituds d'ajudes sol·licitades a l'empara del que preveu la present Orde, està delegada en el director general de la Família, Menor i Adopcions.
  
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de tres mesos comptadors a partir de la data en què s'hagueren fet públics els crèdits per al finançament de les ajudes.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptadors a partir de la data de publicació en el Diari Oficial de la Generalitat Valenciana, de la resolució del conseller de Benestar Social que done publicitat a este increment.
  
3. En aquells supòsits en què no es produïsca resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
  
5. Podrà ser motiu de denegació de les ajudes previstes en la present orde el fet de no reintegrar les quantitats indegudament percebudes corresponents a exercicis anteriors. En tot cas, perquè escaiga la denegació caldrà que, prèviament, la mencionada circumstància haja sigut constatada i declarada per l'administració per mitjà de resolució expressa motivada, dictada en un procediment amb audiència i notificació a l'interessat.
  
Article 33. Recursos
  
Les resolucions dictades pel director general de la Família, Menor i Adopcions, en adoptar-se per delegació, indicaran expressament esta circumstància i es consideraran dictades per l'òrgan delegant, esgotant la via administrativa.
  
En la seua contra es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la citada jurisdicció.
  
No obstant això, prèviament es podrà interposar, potestativament, i segons escaiga, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 34. Obligacions
  
1. Les entitats subvencionades hauran de complir les següents obligacions:
  
a) La submissió a les actuacions de control financer que corresponen a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que establix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a este fi.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga per objecte justificar el compliment dels requisits i condicions necessaris per a la concessió de la subvenció, la realització de les activitats o l'adopció del comportament que justifica el lliurament d'esta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Col·laborar amb la Generalitat Valenciana, en l'àmbit del servici o programa subvencionat, en polítiques integrals, amb la finalitat d'afavorir la seua coordinació i integració en el camp de la Família, Menor o l'Adopció.
  
g) Atendre els pagaments de les obligacions que es contrauen.
  
h) Formalitzar adequadament els documents de seguiment tècnic i financer prevists en esta orde, o en la resolució que done publicitat a la forma de pagament, la justificació i les disponibilitats pressupostàries per a la subvenció de les distintes ajudes incloses en esta orde.
  
i) Justificar les ajudes concedides en el termini màxim establit en la present Orde o les normes que siguen d'aplicació.
  
j) Presentar en la direcció territorial de Benestar Social corresponent, abans del 31 de gener del 2004, una memòria de desenrotllament dels programes subvencionats.
  
k) En el supòsit de programes que estiguen cofinançats amb fons finalistes, omplir, quan així siga sol·licitat, els models que el Ministeri de Treball i Assumptes Socials exigix com a requisit per a la tramitació del conveni que pertoque. Per a verificar que els programes s'adeqüen a allò que s'ha sol·licitat pel citat Ministeri, l'ompliment dels mencionats models podrà ser sol·licitada abans de la concessió de l'ajuda, podent ser motiu de denegació no remetre'ls a la Direcció General de la Família, Menor i Adopcions.
  
l) No transferir l'import ni usar la subvenció concedida en activitats que tinguen lloc en altres autonomies, ni sufragar gastos de personal ni de manteniment dels representants en un altre o altres països estrangers.
  
m) A més de les obligacions establides en els apartats anteriors, les entitats de mediació d'adopció internacional hauran de complir les següents:
  
m.1. Amb la finalitat que la subvenció concedida es destine, en la quantia adequada, a disminuir els costos de tramitació que han de sufragar les famílies sol·licitants d'adopció, no ampliar els servicis ja existents ni contractar personal addicional al que ja té l'entitat a càrrec de la subvenció concedida, si no és per raons justificades i amb l'autorització prèvia escrita de la Conselleria de Benestar Social, a través de la Direcció General de la Família, Menor i Adopcions.
  
m.2. Acreditar fefaentment que l'import íntegre de la subvenció concedida ha sigut destinat a abaratir els costos de tramitació suportats per les famílies sol·licitants d'adopció de la Comunitat Valenciana per mitjà de la presentació, junt amb la memòria a què fa referència l'apartat j) d'este article, d'un llistat dels expedients d'adopció a què s'haja aplicat l'ajuda rebuda, amb indicació de la quantitat que a cada un li haguera correspost.
  
m.3. Informar a les famílies sol·licitants d'adopció que el cost de tramitació del seu expedient ha sigut rebaixat a causa de l'ajuda rebuda de la Conselleria de Benestar Social.
  
2. L'incompliment d'alguna d'estes obligacions podrà donar lloc al deixament sense efecte o a la minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Article 35. Sistema de pagaments de les ajudes i subvencions
  
1. Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat Valenciana permeta un règim excepcional de lliuraments, s'hi aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en ella.
  
2. No obstant l'anterior, la resolució per la qual es publiquen les quanties màximes de les ajudes regulades en la present Orde, especificarà el règim definitiu de lliurament, el qual serà arreplegat en les resolucions de concessió d'ajudes.
  
Article 36. Garanties
  
1. Excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, o en altres normes d'aplicació, per a la realització de bestretes de pagament caldrà que el beneficiari de la subvenció presente prèviament garanties.
  
A este efecte, s'entendrà per bestretes de pagament, les quantitats que siguen lliurades a favor del beneficiari amb anterioritat que este justifique el gasto corresponent.
  
2. En el cas que siga necessària la presentació de garanties, el beneficiari de la subvenció quedarà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que pertoque, i no caldrà cap garantia ulterior. La presentació de les garanties descrites serà condició indispensable per a poder efectuar el pagament anticipat.
  
Per a la constitució i tramitació de garanties, s'hi seguirà el que disposa el Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques, el Reial Decret 1098/2001, de 12 d'octubre, pel qual s'aprova el règim general de la Llei de Contractes de les Administracions Públiques, i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Qualsevol que siga la forma elegida per a formalitzar la garantia, esta haurà de depositar-se en els serveis territorials de la Conselleria d'Economia, Hisenda i Ocupació de la província corresponent, els quals faran entrega el beneficiari de la carta de pagament acreditativa del depòsit, que haurà de ser presentada per este en la direcció territorial de Benestar Social on es realitze el programa, o en la Direcció General de la Família, Menor i Adopcions, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
  
Article 37. Sistema de justificació de les ajudes i subvencions
  
1. La justificació del gasto de les ajudes i subvencions que es concedisquen a l'empara de la present Orde, haurà de referir-se, com a mínim, al cost total estimat de l'ajuda de l'exercici de 2003, que es determinarà en la resolució de concessió.
  
La mencionada justificació es correspondrà sempre amb el contingut del servici o programa subvencionat, no sent admissibles gastos d'actuacions que no estiguen específicament regulats en la descripció d'aquells. La justificació per un import menor al mencionat cost farà que es minore proporcionalment l'ajuda concedida.
  
La forma de justificació serà la següent:
  
a) En el cas d'ajudes concedides a entitats locals i entitats de dret públic que en depenen, la citada justificació es realitzarà per mitjà de la presentació, davant de la direcció territorial corresponent, d'un certificat d'obligació contreta o reconeguda, o de pagament ordenat, segons model annex VI, arreplegat en esta orde.
  
b) En el cas d'ajudes concedides a entitats privades i cooperatives, la justificació del gasto consistirà en la presentació davant de la direcció territorial corresponent de la següent documentació acreditativa del gasto efectuat:
  
b.1. Relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre que en esta orde estiguera previst dins del concepte de personal.
  
b.2. Documents i factures de la quantia del gasto efectuat en manteniment, adjuntant a més relació d'estes segons model annex VII, arreplegat en esta orde.
  
2. Les factures acreditatives del gasto realitzat hauran de reunir els requisits arreplegats en el Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals.
  
3. En les justificacions parcials presentades respecte a l'ajuda concedida es podran unir, acumulant-se, les quanties corresponents a personal i manteniment, ajustant-se en l'última justificació que es presente la quantia concedida per conceptes i el total que caldrà justificar, segons que disposa la resolució de concessió.
  
4. La Direcció General de la Família, Menor i Adopcions i la direcció territorial de Benestar Social corresponent, podran requerir als beneficiaris de la subvenció, tots els documents, factures, manaments de pagament, etc., necessaris per a justificar la quantia del gasto efectuat de l'ajuda concedida.
  
5. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver justificat, com a màxim a 31 d'octubre del 2003, no podent presentar-se justificacions de gasto efectuat en l'exercici de l'any 2003, amb posterioritat al 31 de gener de l'any 2004.
  
6. En el cas que la resolució de concessió unifique els conceptes de personal i manteniment, es podrà justificar la quantia concedida tant en concepte de personal com de manteniment, fins a l'import total màxim que caldrà justificar.
  
7. Excepcionalment, la Direcció General de la Família, Menor i Adopcions, podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 38. Deixament sense efectes i minoració de les ajudes econòmiques
  
1. Podran dictar-se resolucions de deixament sense efectes o minoració, de les ajudes concedides i, si és procedent, de reintegrament de les quantitats indegudament percebudes, en els següents supòsits:
  
a) D'acord amb el que disposa l'article 47.8, del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el mencionat cost.
  
b) Es podrà dictar una resolució de deixament sense efectes o de minoració i, en tot cas, de reintegrament de les quantitats rebudes en els supòsits de l'article 47 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
c) De la mateixa manera, podrà dictar-se una resolució de minoració o deixament sense efecte de l'ajuda a una entitat quan el no ompliment dels models i/o la remissió de dades que sol·licita el Ministeri de Treball i Assumptes Socials, quan es tracte de programes cofinançats amb fons finalistes, done lloc a la impossibilitat de tramitar el conveni corresponent entre la Generalitat Valenciana i el citat Ministeri. La citada resolució podrà efectuar-se encara quan s'haja justificat el gasto objecte de l'ajuda i efectuat el programa subvencionat.
  
2. Les quantitats que s'hauran de reintegrar tindran la consideració d'ingrés de dret públic a l'efecte del procediment aplicable a la seua cobrança.
  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes s'hi seguirà el que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. Per al deixament sense efectes o la minoració de les ajudes econòmiques es garantirà, en tot cas, per la direcció territorial de Benestar Social, el dret de l'interessat al tràmit d'audiència.
  
5. El termini per a resoldre serà de sis mesos comptadors a partir que s'inicie l'expedient.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2003, de crèdit adequat i suficient per a atendre les ajudes previstes en ella. A tal fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2003, publicarà per mitjà de resolució, les modificacions, si és procedent, respecte al mode de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda al seu empara, mentres no existisca crèdit adequat i suficient en l'exercici de l'any 2003.
  
Els mencionats crèdits tenen caràcter limitador i no podran concedir-se subvencions una vegada que estos s'hagen esgotat, publicant-se la mencionada circumstància en el DOGV.
  
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent llei de pressupostos o la normativa aplicable establiren condicions distintes s'hi aplicaran les que escaiga.
  
Segona
  
Les ajudes podran articular-se com a convenis de col·laboració dins dels límits que establisca la legislació que els regula. Els esmentats convenis, independentment de la data de la seua subscripció, podran tindre efecte per a tot l'exercici 2003, igual que la resta de les subvencions concedides basant-se en esta orde.
  
Tercera
  
Excepcionalment, per raons de necessitat o d'interés públic, la comissió de valoració podrà realitzar propostes que excedisquen dels criteris i taules econòmiques establides, quan concórreguen circumstàncies extraordinàries, degudament acreditades en l'expedient.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes o servicis subvencionats, sinó que seran els seus titulars els qui en respondran amb caràcter exclusiu.
  
Quinta
  
La concessió d'una subvenció a l'empara d'esta orde, no comportarà cap obligació per part d'esta Conselleria, per a pròxims exercicis.
  
Sexta
  
A esta orde s'acompanyen els següents annexos:
  
Annex I: taules salarials de personal.
  
Annex II: model de sol·licitud d'ajuda per a servicis especialitzats d'atenció a la família i infància gestionats per entitats locals.
  
Annex III: model de sol·licitud d'ajuda de programes especialitzats de família i infància gestionats per entitats privades.
  
Annex IV: model de sol·licitud d'ajuda de programes i servicis per a la promoció de l'adopció.
  
Annex V: model de sol·licitud d'ajuda de programes i servicis d'atenció a menors i jóvens amb mesures judicials al medi obert gestionats per entitats locals i entitats privades sense ànim de lucre.
  
Annex VI: model certificat de justificació d'obligació contraanada, o reconeguda, o de pagament ordenat d'entitats locals.
  
Annex VII: model de justificació d'entitats privades.
  
Sèptima
  
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que este es resolga, es podran suspendre els lliuraments de pagament de la subvenció que es trobaren pendents. Si finalment l'entitat fóra desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'eixa data.
  
El que disposa esta disposició addicional no serà d'aplicació quan la desacreditació per a un determinat estat estranger es dega a causes objectives no imputables a l'entitat i esta seguira acreditada per a prestar els seus servicis en un altre o altres estats.
  
DISPOSICIONS FINALS
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un programa «Subvencionat per la Generalitat Valenciana. Conselleria de Benestar Social». De la mateixa manera, s'informarà de la mencionada circumstància als usuaris dels programes.
  
Segona
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenrotllament d'esta orde.
  
Tercera
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra les bases de la present convocatòria, es podrà interposar, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar-hi qualsevol altre que estimen pertinent.
  
València, de 17 de desembre de 2002
  
El conseller de Benestar Social
  
RAFAEL BLASCO CASTANY